open-index/open-wikipedia-markdown huggingface dataset:
4-tert-pentyylisykloheksanoni

**4-tert-pentyylisykloheksanoni** (C11H20O) eli **4-tert-amyylisykloheksanoni** on ketoneihin kuuluva orgaaninen yhdiste. Yhdistettä voidaan käyttää ainesosana hajusteissa.

## Ominaisuudet, valmistus ja käyttö
Huoneenlämpötilassa 4-tert-pentyylisykloheksanoni on väritöntä nestettä, jonka hajua kuvataan kukkaismaiseksi, maanläheiseksi ja kurjenmiekoista saatavan orrisöljynkaltaiseksi. Yhdiste liukenee vain vähäisessä määrin veteen, mutta liukenee paremmin etanoliin.

4-tert-pentyylisykloheksanonia valmistetaan pelkistämällä 4-tert-amyylifenolia vedyttämällä. Katalyyttinä käytetään palladiumin ja booraksin seosta.

4-tert-butyylisykloheksanonia käytetään hajusteena muun muassa pyykinpesuaineissa ja muissa pesuaineissa sekä kosmetiikkatuotteissa.

## Lähteet
Montepuez

**Montepuez** on kaupunki Mosambikin Cabo Delgadon  maakunnan  Montepuezin piirissä (332&nbsp;239 as., 2023). Vuoden 2020 kaupunkiluokituksen mukaan se oli kaupunkiluokan D kaupunki.

Montepuez sijaitsee sisämaassa linnuntietä runsas 163 kilometriä maakuntakeskus Pembasta länteen.

## Lähteet
Megan Connolly

**Megan Jane Connolly** (s. 7. maaliskuuta 1997 Cork) on irlantilainen jalkapalloilija, pelipaikaltaan keskikenttäpelaaja. Hän on pituudeltaan 173-senttimetrinen. Hän on edustanut Irlannin naisten maajoukkuetta.

Connolly edusti Yhdysvaltain yliopistosarjoissa Floridan osavaltionyliopiston Seminoles-joukkuetta. Tämän jälkeen hän edusti Englannissa yli neljän vuoden ajan Brighton & Hove Albionia ja kaudella 2023–2024 Bristol Cityä. Hän pelasi Englannin Superliigassa kaikkiaan 85 ottelua, joissa hän teki viisi maalia. Hän siirtyi kesällä 2024 italialaisseura Lazioon. Hän pelasi kaudella 2024–2025 Serie A:ssa 21 ottelua ja teki niissä yhden maalin.

Connolly pelasi Irlannin nuorisomaajoukkueissa. Hän pelasi neljä ottelua alle 19-vuotiaiden EM-kilpailuissa 2014 Irlannin yltäessä välieriin ja teki maalin alkulohko-ottelussa Ruotsia vastaan. Connolly on pelannut Irlannin naisten maajoukkueessa vuodesta 2016. Hän pelasi MM-kilpailuissa 2023 joukkueensa kaikki kolme ottelua alusta loppuun sen pelatessa ensi kertaa arvokilpailuissa. Ottelussa Kanadaa vastaan vastustajan ensimmäinen maali merkittiin Connollyn omaksi maaliksi kanadalaiskeskityksen muutettua suuntaa Connollyn jalasta. 

## Lähteet
Ruesha Littlejohn

**Ruesha Littlejohn** (s. 3. heinäkuuta 1990 Glasgow, Skotlanti, Yhdistynyt kuningaskunta) on skotlantilais-irlantilainen jalkapalloilija, pelipaikaltaan keskikenttäpelaaja. Hän on pituudeltaan 169-senttimetrinen. Hän on edustanut Irlannin naisten maajoukkuetta.

Littlejohn on pelannut seuraurallaan Skotlannissa, Englannissa, Norjassa ja vuonna 2025 Irlannissa. Skotlannissa hän edusti Glasgow Cityä ja Celticiä sekä Englannissa Arsenalia, Liverpoolia, London Beesiä, West Ham Unitedia, Leicester Cityä, Birmingham Cityä, Aston Villaa ja London City Lionessesia. Vuoden 2014 hän pelasi Norjassa IL Sandvikenin joukkueessa. Maaliskuussa 2025 hän siirtyi Irlannin pääsarjassa pelaavaan Shamrock Roversiin.

Littlejohn pelasi Skotlannin alle 19-vuotiaiden maajoukkueessa mutta on aikuistasolla edustanut Irlantia vuodesta 2012. Hän pelasi MM-kilpailuissa 2023 Irlannin kaikki kolme ottelua avauskokoonpanossa sen pelatessa ensi kertaa arvokilpailuissa.

## Lähteet
Stay (Blackpinkin kappale)

**Stay** on eteläkorealaisen Blackpink-yhtyeen kappale, joka julkaistiin 1. marraskuuta 2016 yhdessä ”Playing with Firen” kanssa singlealbumilla *[[Square Two]]*. Kappaleen tuotti Teddy Park, joka kirjoitti sen yhdessä Seo Won-jinin kanssa.

## Lähteet
Longwood House

**Longwood House** on Yhdistyneelle kuningaskunnalle kuuluvalla Saint Helenalla sijaitseva Ranskan valtion omistama talo, joka on osa Ranskan alueita Saint Helenalla. Se on tunnettu Napoleonin pääasiallisena asuntona hänen karkoituksensa aikana. Alkujaan Napoleon asui Briarin paviljongissa, mutta muutti sieltä pari kuukautta myöhemmin Logwood Houseen. Napoleon myös kuoli talossa vuonna 1821.

Koko tontin pinta-ala on 1 hehtaari. 

Napoleon pyrki pitämään yllä hovielämää parhaansa mukaan talossa vaatien mm., että miehet pukeutuvat sotilasuniformuihin ja naiset iltamekkoihin. Napoleonin elämää alettiin kuitenkin rajoittaa, kun Hudson Lowe nimitettiin Saint Helenan uudeksi kuvernööriksi. Napoleonin ja Lowen välit eivät olleet hyvät, mutta elämänsä loppuvaiheessa Napoleonin onnsitui suostutella Lowe hyväksymään Longwood Housen lisärakennuksen rakentaminen. Tätä ei kuitenkaan saatu valmiiksi ennen Napoleonin kuolemaa ja lisärakennus purettiin lopullisesti toisen maailmansodan jälkeen.

Napoleonilla oli talossa kolme sänkyä, joiden välillä hän ravasi öisin, jos ei saanut nukuttua. Elämää talossa on luonnehdittu pitkäveteiseksi, vaikka Napoleonilla olikin käytössään esim. biljardipöytä. Myös kosteus haittasi häntä.

Napoleonin kuoleman jälkeen talon ylläpito jäi retuperälle ja sen kuntoa rasittivat erityisesti kosteus ja termiitit. Ranskan valtio osti talon sekä Napoleonin hautalaakson vuonna 1858 ja maksoi niistä 178 565 kultafrangia. Sittemmin rakennusta on entisöity ja vuosina 2010–2014 tähän käytettiin 2,2 miljoonaa euroa. 

## Lähteet
Manhiça

**Manhiça** on kaupunki Mosambikin Maputon maakunnan Manhiçan piirissä (256&nbsp;865 as., 2022). Vuoden 2020 kaupunkiluokituksen mukaan se oli kaupunkiluokan D kaupunki.

Manhiça sijaitsee sisämaass linnuntietä 69 kilometriä ja maanteitse 93 km aluekeskus Matolasta koilliseen.

## Lähteet
Juustoraastin

**Juustoraastin** on juuston pienemmiksi paloiksi raastamisessa käytetty työkalu. 

## Piirteet
Tyypillinen käsikäyttöinen juustoraastin on tehty metallilevystä, jossa on teräväreunaisia ja kohollaan olevia rei'ityksiä. Kun juustoa vedellään metallilevyn poikki, se hankautuu reikiä vastaan ja rastuu. Raasteen koko määräytyy rei’itysten mittojen ja raastamiseen kohdistetun voiman mukaan. Teollisessa mittakaavassa käytetään koneellisia raastimia, joissa paineilmakäyttöiset männät painavat juuston pyörivien rei’itettyjen levyjen läpi tai joissa keskipakovoima pakottaa juuston veitsiverkoston läpi.

## Historia

Varhaisimmat mahdollisesti juustoraastimena käytetyt esineet valmistettiin muinaisessa Mesopotamiassa 2000-luvulla eaa. Tuolloiset "juustoraastimet" olivat savisia kulhoja, joiden sisäreuna oli karkea. Löydettyjen kulhojen käyttö juustoraastimina ei kuitenkaan ole täysin varmaa. Heettiläisistä savitauluista 1000-luvulta eaa. on löydetty kirjoitusta, jonka on tulkittu viittaavaan "raastettuun" tai "murennettuun" juustoon.

Ensimmäiset varmat todisteet juustoraastimista ovat peräisin antiikin Kreikan Egeanmeren alueelta ylimystön soturihaudoista 800-luvulta eaa. Homerosin *[[Ilias]]* sisältää kohtauksen, jossa Nestorin naispuolinen orja raastaa vuohenjuustoa prámnosilaisella viinillä täytettyyn maljaan. Antiikin Kreikassa juustoraastimet liitettiinkin juomatapoihin ja yläluokkaan. Kreikasta juustoraastimet levisivät Italiaan, jossa pronssisia juustoraastimia on löytynyt ylimystön haudoista 600-luvulta eaa. Kreikan klassiseen kauteen mennessä juustoraastimista oli tullut tavallinen keittiön työväline Välimeren alueella.

Keskiajalla Parman seudulla nykyisessä Italiassa alkoivat yleistyä lehmänmaitojuustot, jotka soveltuivat erityisen hyvin raastettaviksi. Kovat ja kestävät grana-juustot tulivat 1300-luvulla tunnetuiksi nimellä Parmigiano. Renesanssin aikana näitä juustoja alettiin viemään ympäri Eurooppaa, mikä teki myös juuston raastamista tunnetuksi laajemmin.

## Lähteet
Abbie Larkin

**	Abbie Sheila Larkin** (s. 27. huhtikuuta 2005 Ringsend, Dublin) on irlantilainen jalkapalloilija, pelipaikaltaan hyökkäävä keskikenttäpelaaja. Hän on pituudeltaan 167-senttimetrinen. Hän on edustanut Irlannin naisten maajoukkuetta vuodesta 2022.

Larkin edusti Irlannin pääsarjassa Shelbournea ja Shamrock Roversia. Syyskuusta 2023 tammikuuhun 2024 hän edusti Skotlannin valioliigassa Glasgow Cityä. Sitten hän siirtyi englantilaisseura Crystal Palaceen, joka keväällä 2024 nousi Superliigaan. Larkin pelasi kaudella 2024–2025 Superliigassa 20 ottelua ja teki yhden maalin toukokuussa Leicester Cityä vastaan.

Larkin tuli MM-kilpailuissa 2023 vaihdosta kentälle Irlannin maajoukkueen kaikissa kolmessa ottelussa joukkueen pelatessa ensi kertaa arvokilpailuissa.

## Lähteet
Napoleonin hautalaakso

**Napoleonin hautalaakso** () on tontti, jonne Napoleon on alkujaan haudattu. Se sijaitsee Yhdistyneelle kuningaskunnalle kuuluvalla Saint Helenan saarella, mutta tontti on kuitenkin osa Ranskan alueita Saint Helenalla. Alueen kokonaispinta-ala on 14 hehtaaria.

Napoleon valitsi hautapaikkansa itse ja hänen alkuperäinen toiveensa oli tulla haudatuksi Ranskaan. Hautakivessä ei ole kirjoitusta, ja haudan ympärille on istutettu 12 sypressipuuta Napoleonin 12 merkittävän voiton kunniaksi vuonna 1840. Alkujaan hautapaikan nimi oli **Geraniumsin laakso**, mutta nimitystä hautalaakso on käytetty Napoleonin hautajaisista lähtien.

Vuonna 1858 Napoleon III maksoi 178 565 kultafrangia hautalaakson tontista sekä Longwood Housesta, jossa Napoleon oli kuollut. Napoleonin ruumis siirrettiin nykyiseen hautaansa Hôtel des Invalides'een vuonna 1861 kuningas Ludvig Filip I:n määräyksellä.

## Lähteet
Karttaminen

**Karttaminen** on sosiaalisen kontrollin keino, jota käytetään tyypillisesti pienissä sosiaalisissa ryhmissä rangaistuksena niitä kohtaan, jotka rikkovat yhteisön tärkeitä sääntöjä. Käytännössä se tarkoittaa sosiaalista eristämistä muusta yhteisöstä, ja sitä edeltää tavallisesti ryhmän oma oikeuskäsittely. Joskus karttaminen koskee myös kartettavan perheenjäseniä. On yhteisöjä, joissa karttaminen pätee kartettavan loppuelämän ajan. Tyypillisesti se on kuitenkin määräaikaista ja päättyy toisen oikeuskäsittelyn myötä tai silloin, jos kartettava kykenee osoittamaan, että hän on alkanut taas käyttäytyä sosiaalisesti hyväksyttävällä tavalla.

Karttamisen toimivuudesta on tehty vain vähän kokemusperäistä tutkimusta. Sitä kuitenkin pidetään tehokkaana rangaistuksena. Jos kartettavan henkilön identiteetti ja hyvinvointi ovat läheisessä yhteydessä muihin ryhmän jäseniin, karttaminen voi aiheuttaa henkistä tuskaa ja olla rangaistuksena hyvin tehokas. Karttaminen saattaa saada kartettavan välttämään paheksutun käytöksen uusimista ja muita yhteisön jäseniä tekemästä samoin. Toisaalta karttaminen auttaa yhteisöä näkemään, millainen käytös ei ole hyväksyttyä.

Uskonnollisista yhteisöistä ainakin Jehovan todistajat ja amissit harjoittavat karttamista. Suomalaisen Uskontojen uhrien tuki -yhdistyksen vuonna 2014 julkaiseman selvityksen mukaan Jehovan todistajien oikeuskomiteat langettaisivat karttamisrangaistuksia. Jehovan todistajien tiedottaja kiisti väitteen. Hän kuitenkin nosti esiin Raamatunkohdan, joka kehottaa poistamaan pahan ihmisen yhteisön keskuudesta. Jehovan todistajien verkkomateriaalin mukaan seurakunnan jäsenten ei tulisi viettää tarpeettomasti aikaa erotetun jäsenen kanssa. Jos seurakunnasta lähtenyt henkilö yrittäisi "vahingoittaa seurakuntaa" tai saada toiset toimimaan sen oppien vastaisesti, seurakunnan jäsenet eivät saisi tervehtiä häntä.

## Katso myös

* Sosiaalinen hylkäys

## Lähteet
Juhani Styrman

**Juhani Styrman** on suomalainen tietokirjailija, kaupunkiopas ja toimittaja. 

Styrman on järjestänyt vuodesta 2005 Helsingissä teemakävelyitä, joissa hän on erikoistunut Kallioon ja sen lähialueisiin. Vuonna 1993 Styrman perusti Kallion kävelyfestivaalin. 

## Teoksia
* *Elokuvateatterit - korttelikinojen aikaan* 2015. Toimittanut. Muut tekijät: Aaltonen Olli, Nenonen Jussi. Kustantaja Laaksonen (2.p.). 
* *Hesarin kulmilla 50-luvun Kalliossa* 2018. Tekstit, Laura Salama, piirrokset. Reuna-kustantamo. 
* *Kivitalojen Kallio - Kiviarkkitehtuurin historia itäisessä kantakaupungissa* 2023. Kustantaja Laaksonen. 
* *Agricolankatu 7 - Talo peruskalliolla vuodesta 1924* 2024. BoD – Books on Demand. 
* *Kirjava Kallio* 2024. Tekstit, Tiina Tainio kuvitus.Reuna Publishing House Oy. 

## Lähteet
* 

### Viitteet
Piggate

**Piggate** () viittaa Yhdistyneen kuningaskunnan entisen pääministeri David Cameroniin liittyvään kohuun, jonka mukaan Cameron olisi yliopistossa opiskellessaan työntänyt peniksensä kuolleen sian suuhun osana Piers Gaveston Society -nimisen opiskelijäjärjestön sisäänpääsyrituaaleja.  

## Väite ja sen julki tuleminen
Kohu sai alkunsa Michael Ashcroftin ja Isabel Oakeshottin kirjoittamasta, joskin epävirallisesta, Cameronin elämänkerrasta nimeltä *[[Call Me Dave]]* (2015). Kirjassa väitettiin, että Cameron pyrki Piers Gaveston Society -nimisen opiskelijäjärjestön jäseneksi opiskellessaan Oxfordin yliopistossa. Osana järjestön sisäänpääsyrituaalia tuleva pääministeri oli väitetysti työntänyt "yksityisen paikan kehostaan ()" esillä olleen sian suuhun.

Väite perustui Cameronin opiskeluajan tuttavien kertomukseen. Väitteen mukainen tapahtuma tuli ensimmäistä kertaa julki syyskuussa 2015, kun *[[Daily Mail]]* julkaisi osia epävirallisesta elämänkerrasta ennen sen julkaisua. 

Sikaan liittyvän kohun lisäksi Ashcroftin ja Oakeshottin kirjassa väitetään, että nuori Cameron käytti opiskeluaikoinaan kannabista ja kokaiinia. Huomionarvoista on, ettei väitteitä Cameronin peniksestä sian suussa tai hänen huumeiden käytöstään ei ole varmennettu. Oakeshott myönsi itsekin Channel 4:lle, ettei väitteiden paikkaansapitävyyttä varmennettu, vaan ne raportoitiin sellaisena kuin ne oltiin kuultu.

## Jälkipyykki

### Reaktioita
Pääministerin kanslia ei aluksi kommentoinut väitteitä. Cameron itse ei myöskään sanonut suunnittelevansa Ashcroftin haastamista oikeuteen, koska hänellä oli omien sanojensa mukaan liian kiire johtaa maata. Muistelmateoksessaan *[[For the Record]]* (2019) Cameron itse kertoi väitteiden tultua julki olleensa vain huvittunut siitä, miten kukaan olisi voinut olla niin typerä, että olisi kirjoittanut moisia valheellisia väitteitä.

Työväenpuolueen silloinen johtaja Jeremy Corbyn kritisoi mediaa siitä, että se keskittyi liiaksi poliitikkojen henkilökohtaiseen elämään varsinkin, kun kyseessä oli varmentamaton väite.

### Mahdollinen motiivi
Ashcroft oli Cameronin pitkäaikainen ja merkittävä rahallinen tukija ja autettuaan Cameronia voittamaan vuoden 2010 parlamenttivaalit, Ashcroft odotti nousevansa johonkin korkeaan virkaan uudessa hallituksessa, mutta turhaan. Cameronin ja Ashcroftin huonot välit olivat yleisessä tiedossa brittiläisissä tiedotusvälineissä. 

## Lähteet
Kivetyn alue

**Kivetyn alue** on Äänekosken pohjoisosissa Keski-Suomessa sijaitseva Natura 2000 -suojelualue. Sen pinta-ala on 168 hehtaaria.

Kivetyn alueeseen kuuluu havupuuvaltaisia vanhoja metsiä. Siellä on myös monenlaisia pienvesiä ja pienialaisia soita. 1990-luvulla Äänekosken kunnallispolitiikassa toimi Kivetty-liike, joka Greenpeacen tuella vastusti suunniteltua ydinjätteiden loppusijoituspaikan rakentamista Kivetyn alueelle.

## Lähteet
Englannin Valioliigan kausi 2025–2026

**Englannin Valioliigan kausi 2025–2026** on englantilaisen seurajalkapalloilun korkeimman sarjatason Valioliigan 34. kausi. Kausi alkoi 15. elokuuta 2025 ja päättyy 24. toukokuuta 2026.

Liverpool lähtee kauteen hallitsevana mestarina.

## Joukkueet



## Valmentajavaihdokset

## Sarjataulukko

## Lähteet

## Aiheesta muualla
* Virallinen sivusto
Liz Truss -salaatti

**Liz Truss -salaatti** () oli *[[Daily Star]]* -lehden aloittama suora lähetys, jossa yritettiin mitata, säilyykö jäävuorisalaatti pidempään kuin Yhdistyneen kuningaskunnan silloisen pääministeri Liz Trussin pääministerikausi. Trussin 45-päiväinen ura pääministerinä oli maan tähänastisen historian lyhin.

## Tausta
Truss nousi Yhdistyneen kuningaskunnan pääministeriksi 6. syyskuuta 2022. Trussin hallituksen valtiovarainministeri Kwasi Kwarteng esitteli minibudjetin 23. syyskuuta, jossa esitettiin veronalennuksia ilman vastaavansuuruisia menoleikkauksia. Tämä johti paniikkiin markkinoilla, punnan arvon sukeltamiseen ja muutama eläkevakuutusyhtiö kävi lähellä konkurssia. 

## Lähetyksen kulku ja sen aikaisia tapahtumia
*Daily Starin* toimittaja Denis Mann törmäsi 14. lokakuuta *[[The Economist]]* -lehden kolumniin, jossa uumoiltiin, että jäävuorisalaatti säilyisi pidempään kuin Trussin pääministerikausi. Mann ehdotti ideaa *Daily Starin* päätoimittaja Jon Clarkille, joka kannatti sitä. Suora lähetys, jossa olivat vierekkäin jäävuorisalaatti ja Trussin muotokuva, alkoi jo saman päivän aikana ja katsojilta kysyttiin, kumman he uskoivat selviävän kauemmin. Lähetys lähetettiin YouTubessa. Jäävuorisalaatti ostettiin Tescosta 0,60 punnalla ja sen oletettiin säilyvän 10 päivää. Lähetys kuvattiin Daily Starin videotoimittajana työskentelevän Edward Keeblen kotona.

Jäävuorisalaatti koristeltiin neljä päivää myöhemmin nappisilmillä, vaalealla peruukilla, silmälaseilla sekä tekojaloilla ja -käsillä. Lähetyksen aikana jäävuorisalaatin vierelle asetettiin toisinaan esim. leluja tai kahvimuki, jossa luku kuuluisa Keep Calm and Carry On -fraasi.

19. lokakuuta joukko Trussin hallitukseen kuuluneita ministereitä ilmoitti erostaan. Opposition johtaja Keir Starmer kyseenalaisti tuolloin, miksi Truss itse ei ole vielä eronnut. Truss vakuutti olevansa "taistelija enkä luovuttaja".

## Trussin ero ja reaktioita
Truss ilmoitti erostaan 20. lokakuuta 2022 ennen kuin jäävuorisalaatti oli ehtinyt nuupahtaa. *Daily Starin* lähetyksellä oli tuolloin noin 12 000 katsojaa, mikä nousi varsin pian 21 000. Lehti juhlisti jäävuorisalaatin voittoa laskemalla Trussin muotokuvan kumoon kansallislaulun soidessa, jonka jälkeen jäävuorisalaatin päälle asetettiin muovinen kruunu. Iltaan mennessä suoraa lähetystä katsoi 1,7 miljoonaa katsojaa. 

Kun Truss oli esittelemässä *[[Ten Years to Save the West]]* *-*muistelmateostaan Becclesissä 13. elokuuta 2024, Led By Donkeys -niminen poliittinen aktivistiryhmä järjesti tempauksen, jossa Trussin ollessa lavalla hänen taakseen levitettiin banneri. Bannerissa oli kuvattu jäävuorisalaatti ja teksti "Minä tunaroin talouden ()". Truss pahastui, poistui lavalta ja kommentoi jälkikäteen, ettei pitänyt tempausta hauskana. Truss oli myös aikaisemmin ilmaissut tyytymättömyytensä salaatti-vertaukseen mm. RTÉ:n haastattelussa vuonna 2023. 

## Lähteet
Undløse

**Undløse** on taajama Holbækin kunnassa Tanskassa. Taajamassa oli 1&nbsp;128 asukasta vuoden 2025 alussa.

## Väestökehitys

## Lähteet

## Aiheesta muualla
Associatio Sancti Benedicti Patroni Europae

**Associatio Sancti Benedicti Patroni Europae** (, ASBPE) on katolinen benediktiinisen spiritualiteetin pohjalta kristillistä uskoa ja kulttuuria edistävä yhdistys.

## Historia

Yhdistyksen perustajina oli piispoja ja apotteja useista Euroopan eri maista. Katsoen pyhän Benedictus Nursialaisen Euroopan kansoille, kristilliselle eurooppalaiselle järjestysmuodolle ja sen hengelliselle ykseydelle antamaan vaikutukseen, yhdistyksen päätarkoituksena on edistää ja levittää kristillistä kulttuuria hengellisesti yhdistyneessä Euroopassa. Se perustettiin vuonna 1967, paavi Paavali VI:n julistettua Benedictus Nursialaisen Euroopan suojeluspyhimykseksi apostolisessa kirjeessään *Pacis nuntius*. Yhdistyksen pyrkimykset vahvistettiin edelleen Johannes Paavali II:n apostolisessa kirjeessä *Sanctorum altrix*, joka käsitteli Pyhän Benedictuksen luostarisäännön ajankohtaista merkitystä ja eurooppalaisen kulttuurin kristillistä identiteettiä, ja kiinnitti huomiota uuteen evankelioimiseen. Paavillinen neuvosto maallikoita varten vakiinnutti yhdistyksen aseman 11. heinäkuuta 1988.

## Toiminta

ASBPE järjestää vuosittain kaikille avoimen kansainvälisen kongressin. Vuosina 1969–2019 järjestettiin noin viisikymmentä kongressia eri puolilla Eurooppaa sijaitsevissa kaupungeissa tai hengellisissä keskuksissa. Lisäksi ASBPE järjestää vuosittaisen pyhiinvaelluksen luostariin, joka on hengellisen uudistumisen paikka. ASBPE:n kansalliset ryhmät järjestävät myös opintopäiviä (teologinen pohdinta, sosiaaliset kysymykset, koulutus jne.) ja rukouspäiviä. ASBPE on tukenut useita benediktiiniluostareita taloudellisesti ja hengellisesti, ja se kannustaa erilaisia nuorisoyhdistyksiä.

## Identiteetti ja spiritualiteetti

Hengellisessä elämässään ASBPE:n jäsenet pyrkivät  olemaan asettamatta mitään Kristuksen edelle Pyhän Benedictuksen säännön mukaisesti ja muun muassa vaalivat henkilökohtaista rukouselämäänsä lukemalla ahkerasti Pyhää Raamattua, omaksuvat läntisten ja itäisten kirkkoisien opetuksista ohjausta elämäänsä, osallistuvat paikalliskirkkonsa sakramentaaliseen ja liturgiseen elämään, auttavat tasoittamaan tietä kristittyjen ykseydelle katolisessa kirkossa sen hierarkian ohjaamina, sitoutuvat ottamaan sydämelleen katolisen yhteiskuntaopin periaatteet, puolustavat perheen pyhyyttä ja edistävät latinan kielen käyttöä, mikä on ollut Euroopan yhteistä perintöä.

## Julkaistua kirjallisuutta
**Saint Benoît, maître pour l'Europe* [St. Benedict, a Teacher for Europe] . Poitiers: ASBPE Éditeur. 1979.
** Mots d'ordre pour la nouvelle évangélisation* [Watchwords for the new evangelization] . Poitiers: P. Oudin. 1993. .
**Proceedings of recent Congresses*, from 2009 to 2016 (limited edition in 2017)

## Lähteet

## Aiheesta muualla
*Associatio Sancti Benedicti Patroni Europae
David Murdock

**David Howard Murdock** (11. huhtikuuta 1923 Kansas City, Missouri – 9. kesäkuuta 2025 Thousand Oaks, Kalifornia) oli yhdysvaltalainen miljardööri, yritysjohtaja ja kiinteistösijoittaja. Hän omisti enemmistön Dole Food Company -maatalousyrityksestä ja tekstiilivalmistaja Cannon Millsistä. *[[Forbes]]* arvioi hänen omaisuudekseen 3,7 miljardia dollaria huhtikuussa 2025.

## Elämäkerta

Murdockin isä Merte Floyd Murdock oli kauppamatkustaja ja äiti Ruth Gweneth Murdock pyykin- ja lattianpesijä. Diagnosoimaton lukihäiriö vaikeutti Murdockin koulunkäyntiä. 14-vuotiaana hän lopetti koulunkäynnin ja alkoi tehdä työtä huoltoasemalla. Toisen maailmansodan aikana hän palveli Yhdysvaltain armeijassa.

Sodan päätyttyä hän eli jonkin aikaa kodittomana Detroitissa, kunnes osti pienen ravintolan ja myi sen myöhemmin voitolla. Sen jälkeen hän ryhtyi kiinteistösijoittajaksi Phoenixissa Arizonassa. Vuoteen 1962 mennessä hänen omaisuutensa arvo oli 26 miljoonaa dollaria. Myöhemmin vuonna 1968 hän siirtyi Los Angelesiin Kaliforniassa.

Cannon Millsin Murdock sai haltuunsa 431 miljoonalla dollarilla vuonna 1983 ja otti yhtiön hallituksen puheenjohtajan aseman. Hän lopetti yhtiön syöpäseulontaohjelman ja vaati, että yhtiön työntekijöiden piti ostaa Cannon Millsin tarjoamat vuokra-asunnot tai muuttaa muualle. Hän myi Cannon Millsin vuonna 1986.

Murdock osti vuonna 1985 havaijilaisen Castle & Cooke -maatalouskonsernin ja sai samalla omistukseensa valtaosan Havaijin saaristoon kuuluvasta Lanain saaresta. Hän myi Lanain vuonna 2012 Oraclen pääjohtajalle Larry Ellisonille.

Castle & Cooken tytäryhtiöihin kuului Dole Food Company, jonka Murdock irrotti vähitellen emoyhtiöstään. Hän johti Dolea yli 30 vuotta ja vei sen pois pörssistä vuonna 2013. Oikeus totesi vuonna 2015, että Murdock oli tahallaan alentanut Dolen osakkeiden arvoa, jotta pystyi ostamaan ne halvemmalla. Murdock määrättiin maksamaan 148 miljoonan dollarin korvaukset osakkeenomistajille.

Murdock kuoli maatilallaan Thousand Oaksissa Kaliforniassa 102-vuotiaana 9. kesäkuuta 2025.

## Yksityiselämä

Elämänsä aikana Murdock oli kiinnostunut terveellisestä ruokavaliosta ja eliniän pidentämisestä. Hänen kiinnostuksensa asiaan sai alkunsa vuonna 1985, kun hänen kolmas vaimonsa Gabriele kuoli 43-vuotiaana munasarjasyöpään. Murdock uskoi, että terveillä elämäntavoilla hän voisi itse elää 125-vuotiaaksi.

Murdock oli naimisissa viidesti. Hän sai Gabriele Murdockin kanssa kolme poikaa, jotka olivat Eugene, David Jr. ja Justin. Heistä Eugene hukkui 23-vuotiaana uima-altaaseen, kun taas David Jr. kuoli auto-onnettomuudessa vuonna 2004.

## Lähteet

## Aiheesta muualla
Handbjerg

**Handbjerg** on taajama pääosin Holstebron kunnassa Tanskassa. Taajamassa oli 212 asukasta vuoden 2025 alussa. Heistä kaksi asui Struerin kunnan puolella.

## Väestökehitys

## Lähteet

## Aiheesta muualla
Meksikonmeskite

**Meksikonmeskite** (*Neltuma juliflora*, aik. *Prosopis juliflora*) on hernekasveihin kuuluva pensas tai puu, joka on kotoisin Uudelta mantereelta. Siellä sitä on käytetty muun muassa rehuna ja polttopuuna, mutta myös luonnonlääkintään ja myrkyksi. Kasvia on tuotu muun muassa 1970-luvulla istutettuna jopa itäiseen Afrikkaan aavikoitumisen estämiseksi. Siellä siitä on tullut haitallinen vieraslaji uhaten siellä kotoperäisiä lajeja ja syväjuurisena jopa kuivattaen vesistöjä ja piikkisenä vahingoittaen karjaa. Keniassa se tunnetaan nimellä *mathenge* ja on vallannut aluetta jopa miljoona hehtaaria. Lajille on löydetty käyttöä aluksi lähinnä polttopuuna, mutta myöhemmin 2020-luvulla on huomattu, että kovana puulajina se sopii hyvin huonekalujen tuotantoon. Tätä käytetään nyt muun muassa Kakuman sudanilaisten pakolaisleirillä kansalaisjärjestö Girl Child Networkin (GCN) aloitteesta tukemaan tyttöjen ammatillista opetusta ja siellä on jopa istutettu lajia lisää kuivuudesta huolimatta.

## Lähteet
Bosnia ja Hertsegovinan alle 18-vuotiaiden jääkiekkomaajoukkue

**Bosnia ja Hertsegovinan alle 18-vuotiaiden jääkiekkomaajoukkue** edustaa Bosnia ja Hertsegovinaa alle 18-vuotiaiden kansainvälisissä jääkiekko-otteluissa. Joukkue olen pelannut koko historiansa ajan alle 18-vuotiaiden maailmanmestaruuskilpailujen 3. divisioonassa.

## Sijoitukset

### Maailmanmestaruuskilpailuissa
Lähde: 
* 2003 – 3. divisioona, 3.
* 2004 – 3. divisioona, 7.
* 2005 – 3. divisioonan karsinnat, 2.

* 2020 – 3. divisioonan B-lohkon turnaus peruttiin koronaviruspandemian vuoksi.
* 2021 – 3. divisioonan B-lohkon turnaus peruttiin koronaviruspandemian vuoksi.
* 2022 – 3. divisioonan B-lohko, 1.
* 2023 – 3. divisioonan A-lohko, 5.
* 2024 – 3. divisioonan A-lohko, 6.
* 2025 – 3. divisioonan B-lohko, 4.
## Lähteet
Kreikan alle 18-vuotiaiden jääkiekkomaajoukkue

**Kreikan alle 18-vuotiaiden jääkiekkomaajoukkue** on edustanut Kreikkaa alle 18-vuotiaiden kansainvälisissä jääkiekko-otteluissa. Se on osallistunut kansainväliseen turnaukseen vain kerran, vuoden 1996 Euroopan-mestaruuskilpailujen D-sarjaan. Joukkueella ei ollut kuitenkaan tarvittavaa määrää pelaajia, joten sen otteluita ei otettu huomioon turnauksen sijoituksissa, vaan joukkueen ottelut luokiteltiin ystävyysotteluiksi.

## Lähteet
Englannin alle 17-vuotiaiden jalkapallomaajoukkue

**Englannin alle 17-vuotiaiden jalkapallomaajoukkue** edustaa Englantia kansainvälisissä jalkapallon alle 17-vuotiaiden maajoukkuekilpailuissa. Se on voittanut MM-kilpailut vuonna 2017. Lisäksi joukkue on voittanut kahdesti EM-kultaa vuosina 2010 ja 2014. Se on pelannut myös kahdessa tappiollisessa loppuottelussa 2007 ja 2017.

Joukkueen historian paras maalintekijä on 20 osumallaan Rhian Brewster.

## Lähteet
Irlannin alle 18-vuotiaiden jääkiekkomaajoukkue

**Irlannin alle 18-vuotiaiden jääkiekkomaajoukkue** on edustanut Irlantia alle 18-vuotiaiden kansainvälisissä jääkiekko-otteluissa, kuten alle 18-vuotiaiden maailmanmestaruuskilpailuissa. 

## Sijoitukset

### Maailmanmestaruuskilpailuissa

* 2009 – 3. divisioona, 3.
* 2010 – 3. divisioona, 5.
* 2011 – 3. divisioona, 5.
* 2013 – 3. divisioonan B-lohko, 4.

## Lähteet
Espanjan alle 17-vuotiaiden jalkapallomaajoukkue

**Espanjan alle 17-vuotiaiden jalkapallomaajoukkue** edustaa Espanjaa kansainvälisissä jalkapallon alle 17-vuotiaiden maajoukkuekilpailuissa. Joukkue on edennyt neljästi MM-kilpailujen tappiolliseen loppuotteluun vuosina 1991, 2003, 2007 ja 2017. Se on voittanut kolmesti EM-kilpailut 2007, 2008 ja 2017. Niiden lisäksi se on pelannut neljässä tappiollisessa finaalissa 2003, 2004, 2010 ja 2016.

Joukkueen historian paras maalintekijä on 25 osumallaan Abel Ruiz.

## Lähteet
Luxemburgin alle 18-vuotiaiden jääkiekkomaajoukkue

**Luxemburgin alle 18-vuotiaiden jääkiekkomaajoukkue** edustaa Luxemburgia alle 18-vuotiaiden kansainvälisissä jääkiekko-otteluissa, kuten alle 18-vuotiaiden maailmanmestaruuskilpailuissa ja sitä ennen alle 18-vuotiaiden Euroopan-mestaruuskilpailuissa.

## Sijoitukset

### Maailmanmestaruuskilpailuissa

* 2019 – 3. divisioonan B-lohko, 4.
* 2020 – 3. divisioonan B-lohkon turnaus peruttiin koronaviruspandemian vuoksi.
* 2021 – 3. divisioonan B-lohkon turnaus peruttiin koronaviruspandemian vuoksi.
* 2022 – 3. divisioonan B-lohko, 2.
* 2023 – 3. divisioonan A-lohko, 6.
* 2025 – 3. divisioonan B-lohko, 6.

## Lähteet
Brasilian alle 17-vuotiaiden jalkapallomaajoukkue

**Brasilian alle 17-vuotiaiden jalkapallomaajoukkue** edustaa Brasiliaa kansainvälisissä jalkapallon alle 17-vuotiaiden maajoukkuekilpailuissa. Se on voittanut neljästi MM-kilpailut vuosina 1997, 1999, 2003 ja 2019. Joukkueen historian paras maalintekijä on Vinícius Júnior.

## Lähteet
Garrett Wilson (amerikkalaisen jalkapallon pelaaja)

**Garrett Wilson** (s. 22. heinäkuuta 2000 Chicago, Illinois, Yhdysvallat) on yhdysvaltalainen amerikkalaisen jalkapallon pelaaja. Wilson edustaa NFL-joukkue New York Jetsiä. Ennen NFL-uraansa hän edusti Ohion osavaltionyliopiston joukkuetta. Jets varasi hänet ensimmäisellä kierroksella kymmenennellä varausvuorolla . Kesäkuussa 2022 Wilson teki Jetsin kanssa nelivuotisen ja yhteensä 20,55 miljoonan dollarin arvoisen tulokassopimuksen. Toukokuussa 2025 Jets käytti viidennen vuoden option Wilsonin sopimuksesta. Heinäkuussa 2025 Wilson teki Jetsin kanssa nelivuotisen ja yhteensä 130 miljoonan dollarin arvoisen jatkosopimuksen. Sopimuksen arvosta 90 miljoonan dollarin osuus on taattua rahaa ja se sisältää 13,75 miljoonan dollarin allekirjoituspalkkion. Kaudella 2022 Wilson palkittiin parhaana tulokashyökkääjänä. Wilson on pelannut 51 NFL:n runkosarjan otteluissa. Näissä otteluissa hänellä on 279 kiinniottoa, 3 249 kiinniotoilla edettyä jaardia ja 14 kiinniotoilla tehtyä jaardia. Hän on edennyt juoksemalla yhdeksän jaardia ja rähmännyt pallon kuusi kertaa. Uran tilastot päivitetty kauden 2024 jälkeen.

## Lähteet
Émile Stijnen

**Joannes Emilius Stijnen** (2. marraskuuta 1907 Antwerpen – 27. maaliskuuta 1997) oli belgialainen jalkapalloilija, joka pelasi keskikenttäpelaajan pelipaikalla. Hän pelasi Belgian maajoukkueessa 31 ottelua ja teki yhden maalin. Hän kuului maajoukkueen kokoonpanoon vuoden 1938 MM-kilpailuissa, jossa hän pelasi yhden ottelun.

## Lähteet
Itä-Saksan alle 18-vuotiaiden jääkiekkomaajoukkue

**Itä-Saksan alle 18-vuotiaiden jääkiekkomaajoukkue** edusti Itä-Saksaa jääkiekon alle 18-vuotiaiden Euroopan-mestaruuskilpailuissa vuonna 1990 C-sarjassa. Maa voitti C-sarjan turnauksen. 

## Lähteet
Arnold Stadler

**Arnold Stadler** (s. 9. huhtikuuta 1954 Meßkirch) on saksalainen kirjailija. Hänen esikoisteoksensa, runokokoelma *Kein Herz und keine Seele. Man muss es singen können* ilmestyi vuonna 1986. Hänen läpimurtonsa oli omaelämäkerrallinen romaanitrilogia *Ich war einmal* (1989), *Feuerland* (1992) ja *Mein Hund, meine Sau, mein Leben* (1994). Stadler sijoittaa romaaninsa yleensä kotiseudulleen Svaabiaan ja kuvaa niissä tavallisia, unohdettuja tai sorrettuja ihmisiä. Kirjoissa elää kuitenkin aina elämänhalu ja toivo paremmasta. Hän käyttää usein viittauksia Raamattuun. Vuonna 1999 hänelle myönnettiin Georg Büchnerin palkinto.
## Teokset

* *Kein Herz und keine Seele. Man muss es singen können* (1986)
* *Ich war einmal* (1989)
* *Feuerland* (1992)
* *Mein Hund, meine Sau, mein Leben* (1994)
* *Der Tod und ich, wir zwei* (1996)
* *Ausflug nach Afrika* (1997)
* *Ein hinreißender Schrotthändler* (1999)
* *Sehnsucht. Versuch über das erste Mal* (2002)
* *Eines Tages, vielleicht auch nachts* (2003)
* *Komm, gehen wir* (2007)
* *Salvatore* (2008)
* *Einmal auf der Welt. Und dann so* (2009)
* *New York machen wir das nächste Mal. Geschichten aus dem Zweistromland* (2011)
* *Rauschzeit* (2016)

## Lähteet

## Aiheesta muualla
Josén Pimeä Puoli

**Josén Pimeä Puoli** on suomalainen jazzista ammentava pop-yhtye. Yhtyeen keulahahmo on jazzpiireissä tuttu, muun muassa Dalindèo-yhtyeessä trumpettia soittava, Jose Mäenpää. Kolmihenkisessä yhtyeessä bassoa soittaa Arto Nurmi ja rumpuja Jussi Miettola.

Josén Pimeä Puoli on julkaissut kaksi albumia digitaalisesti suoratoistopalveluissa, Ihanasti kyyninen vuonna 2017 ja Ohikulkija vuonna 2024. Ohikulkija albumit on julkaistu vuonna 2025 vinyylipainoksena.

Jose Mäenpää on kuvannut yhtyeen soundia popin, jazzin ja noirin välillä liikkuvaksi yhdistelmäksi.

Kesällä 2025 yhtye on keikkaillut ahkerasti ja saavuttanut erityisesti suosiota live-yhtyeenä. Myös syksyllä 2025 yhtye on mahdollista nähdä ja kuulla useilla paikkakunnilla Suomessa.

## Lähteet
Eije Mossberg

**Eije Mossberg** (1908–1997) oli ruotsalainen sosiaalidemokraattinen poliitikko, joka toimi Ruotsin sisäministerinä vuosina 1947–1951. Hänen merkittävin tehtävänsä oli vuoden 1952 kuntajakouudistuksen suunnittelu. Vuonna 1951 hän siirtyi Kopparbergin läänin maaherraksi.
## Lähteet
Serbian alle 18-vuotiaiden jääkiekkomaajoukkue

**Serbian alle 18-vuotiaiden jääkiekkomaajoukkue** edustaa Serbiaa alle 18-vuotiaiden kansainvälisissä jääkiekko-otteluissa, kuten alle 18-vuotiaiden maailmanmestaruuskilpailuissa.

## Sijoitukset

### Maailmanmestaruuskilpailut

* 2007 – 2. divisioona, 6.
* 2008 – 3. divisioona, 1.
* 2009 – 2. divisioonan B-lohko, 5.
* 2010 – 2. divisioonan A-lohko, 4.
* 2011 – 2. divisioonan A-lohko, 5.
* 2012 – 2. divisioonan B-lohko, 2.
* 2013 – 2. divisioonan B-lohko, 3.
* 2014 – 2. divisioonan B-lohko, 3.
* 2015 – 2. divisioonan B-lohko, 3.
* 2016 – 2. divisioonan B-lohko, 3.
* 2017 – 2. divisioonan B-lohko, 3.
* 2018 – 2. divisioonan B-lohko, 3.
* 2019 – 2. divisioonan B-lohko, 1.
* 2020 – 2. divisioonan A-lohkon turnaus peruttiin koronaviruspandemian vuoksi.
* 2021 – 2. divisioonan A-lohkon turnaus peruttiin koronaviruspandemian vuoksi.
* 2022 – 2. divisioonan A-lohko, 6.
* 2023 – 2. divisioonan A-lohko, 4.
* 2024 – 2. divisioonan A-lohko, 6.
* 2025 – 2. divisioonan B-lohko, 5.

## Lähteet
Nigerian alle 17-vuotiaiden jalkapallomaajoukkue

**Nigerian alle 17-vuotiaiden jalkapallomaajoukkue** edustaa Nigeriaa kansainvälisissä jalkapallon alle 17-vuotiaiden maajoukkuekilpailuissa. Se on voittanut MM-kultaa ennätyksellisesti viidesti vuosina 1985, 1993, 2007, 2013 ja 2015. Joukkueen historian paras maalintekijä on 14 osumallaan Victor Osimhen.

## Lähteet
Sven Andersson (poliitikko)

**Sven Olof Morgan Andersson** (5. huhtikuuta 1910 Göteborg – 21. syyskuuta 1987 Tukholma) oli ruotsalainen sosiaalidemokraattinen poliitikko. Hän oli valtiopäiväedustaja vuosina 1941–1944 ja 1948–1979 ja toimi Ruotsin liikenneministerinä 1951–1957, puolustusministerinä 1957–1973 sekä ulkoministerinä 1973–1976. Koulutukseltaan hän oli puuseppä, ja politiikkaan hän kouliutui työväenliikkeen kautta. Vuonna 1982 hänet asetettiin U 137 -sukellusveneselkkausta tutkineen komission johtoon.
## Teokset
* *På Per Albins tid* (1980)
## Lähteet

## Aiheesta muualla
Sven Andersson

**Sven Andersson** voi tarkoittaa seuraavia ruotsalaisia henkilöitä:

* Sven Andersson (1907–1981), jalkapalloilija
* Sven Andersson (1910–1987), poliitikko
Komorien liittokokous

**Komorien liittokokous** on Komorien yksikamarinen lainsäädäntöelin. Sen 33 jäsentä valitaan viiden vuoden välein. Vuoteen 2020 saakka 24 edustajaa valittiin suorilla vaaleilla ja loput epäsuorasti itsehallinnollisten saarten valtuustoissa. Vuosina 2020–2025 liittokokouksessa oli vain 24 edustajaa, koska välillisesti valituista luovuttiin. Vuoden 2025 vaaleissa valittiin jälleen 33 edustajaa.

## Vaalitapa
Liittokokous valitaan kahden kierroksen vaalilla yhden edustajan vaalipiireistä. Äänioikeus- ja ehdolleasettumisikäraja on 18 vuotta. Äänestyspakkoa ei ole.

### Vaalit 2025
Viimeisimmissä vaaleissa tammikuussa 2025 presidentti Azali Assoumanin CRC-puolue (Convention for Renewal of the Comoros) sai kahta lukuunottamatta kaikki paikat pääoppositiopuolue Juwan boikotoidessa vaaleja. Äänestysprosentti oli 66,3.

## Työskentely
Säännöllisiä täysistuntoja ei järjestetä, vaan liittokokous kutsutaan koolle tarpeen mukaan.

Liittokokouksen hyväksymät lait menevät presidentin vahvistettaviksi. Mikäli tämä kieltäytyy allekirjoittamasta lakia, se palautuu liittokokoukseen, joka voi hyväksyä sen lopullisesti ilman presidentin vahvistusta.

## Lähteet

## Aiheesta muualla
Yara Gambirasion murha

**Yara Gambirasio** oli murhan uhrina 13-vuotiaana kuollut italialainen tyttö, joka katosi voimisteluharjoitusten jälkeen 26. marraskuuta 2010 Brembate di Soprassa. Ruumis löydettiin kymmenen kilometrin päässä katoamispaikasta helmikuun loppupuolella 2011. Murhaa seurasi yksi Italian rikoshistorian eniten julkisuutta saaneista tutkinnoista. Sen aikana kerättiin lähes 22&nbsp;000 DNA-näytettä. Tapaus on pysynyt kiisteltynä, vaikka Massimo Bossetti tuomittiin rikoksesta elinkautiseen vankeusrangaistukseen vuonna 2016.

Gambirasio joutui ruumiinavauksen mukaan kuoliaaksi hakatuksi, mutta seksuaalista hyväksikäyttöä ei todettu. Vaatteista löydettiin tuntemattoman miehen DNA, jolle läheinen näyte lopulta saatiin epäillyn sukulaiselta. Kävi ilmi, että tuntematon mies oli jo edesmenneen bussikuski Giuseppe Guerinonin biologinen poika. Murhasta epäiltynä pidätettiin vuonna 2014 rakennustyöläinen Massimo Bossetti, joka itse ei ollut tiennyt Guerinonin olleen isänsä. Bossetti kiisti syyllisyytensä eikä sanojensa mukaan tiennyt, kuinka hänen DNA:nsa oli päätynyt paikalle. Bossetti sai elinkautisen vankeustuomion vuonna 2016. Hänen kaksi valitustaan hylättiin. Vuonna 2022 tapauksessa syyttäjänä toiminutta Letizia Ruggeria kohtaan käynnistettiin tutkinta siitä, oliko hän tapausta käsitellessään syyllistynyt väärinkäytöksiin. 

Netflixissä on julkaistu Gambirasion murhasta dokumenttisarja *[[Italian teinimurhan mysteeri]]*.

## Lähteet
Juha Laitisen katoamistapaus

**Juha Laitinen** oli suomalainen ajoneuvoasentaja, joka katosi Leppävirran alueella 27. elokuuta 2006. Keskusrikospoliisi tutki katoamista vuodesta 2017 lähtien henkirikoksena. Laitinen löydettiin kuolleena vesistöstä Leppävirralla lokakuussa 2021. Poliisi totesi, että tapaukseen ei liittynytkään henkirikosta.

## Taustat ja katoaminen
Laitinen oli katoamisensa aikaan 37-vuotias ja asui omakotitalossa avovaimonsa kanssa.

Laitinen teki töitä 25. elokuuta 2006, mutta jätti ilmoittamatta palaamatta kotiinsa. Poliisin mukaan hän kävi vuoden 1996 Seat Toledo -autollaan Suonenjoella ja palasi Leppävirralla sijainneelle kuivaamolle. Sieltä Laitinen poliisin mukaan tilasi taksin Leppävirran keskustaan ja nosti 40 euroa pankkiautomaatista. Noston tehtyään sekä kaupassa ja Alkossa käytyään hän poliisin mukaan palasi kuivaamolle. Läheiset eivät tavoittaneet Laitista enää, mutta 27. elokuuta 2006 hänet nähtiin Leppävirran keskustassa ravintolassa oluella tuntemattoman miehen seurassa. Kaksikko poistui paikalta Laitisen autolla, mutta Laitisen liikkeet tämän jälkeen jäivät tuntemattomiksi.

## Katoamisen tutkinta
Katoamisen jälkeen Laitisen avovaimo kertoi nähneensä vaalean Mercedes Benz -merkkisen auton, jolla taloa käytiin tarkkailemassa muutama kerta katoamista seuranneiden viikkojen aikana. *[[Kadonneet (televisiosarja)|Kadonneet]]*-ohjelmassa silloinen tutkinnanjohtaja kertoi vuonna 2008, ettei ollut syytä epäillä henkirikosta. Sen sijaan omaehtoista katoamista pidettiin mahdollisena. Laitinen oli kertonut, ettei häntä löydettäisi jos hän katoaisi. Hän oli kärsinyt uupumuksesta.

Tutkinta siirtyi myöhemmin Keskusrikospoliisille, joka joulukuussa 2017 ilmoitti käynnistäneensä rikostutkinnan. Tapausta tutkittiin tappona. Laitisen epäiltiin joutuneen autoineen upotetuksi vesistöön. Poliisi epäili henkirikokseen liittyneen useita henkilöitä. Motiiviksi epäiltiin riitoja rahasta.

Lokakuussa 2021 Laitinen löydettiin autonsa sisältä kuolleena Kotalahden alueen vesistöstä Leppävirralta. Poliisi vahvisti hänen henkilöllisyytensä DNA-tutkimuksen avulla joulukuussa 2021. Poliisin mukaan kuolemaan ei liittynyt rikosta. Laitisen väitettiin tulleen katoamisviikonloppunaan nähdyksi vuosimallin 1988 valkoisen Mercedes Benzin kyydissä. Poliisi pyysi autosta aikoinaan havaintoja, mutta ilmoitti vuonna 2021 sen osuuden tultua suljetuksi pois.

Laitisen löysivät vapaaehtoisia etsintöjä tehneet veljekset Antti ja Arto Suanto, jotka olivat myös heinäkuussa 2021 löytäneet Äänekoskelta vuonna 2012 kadonneen Jussi Peltolan ruumiin.

## Lähteet
Sharon Kam

**Sharon Kam** (; s. 11. elokuuta 1971) on israelilainen klarinetisti.

Kam sai opetusta Charles Neidichilta Juilliard Schoolissa. Hän voitti kansainvälisen ARD-musiikkikilpailun Münchenissä vuonna 1992. Kam teki debyyttinsä orkesterin solistina 16-vuotiaana esittämällä Wolfgang Amadeus Mozartin klarinettikonserton Zubin Mehtan johtaman Israelin filharmonisen orkesterin kanssa. Hän on tehnyt kamarimuusikkona yhteistyötä muiden muassa Heinrich Schiffin, Martin Helmchenin, Gustav Riviniuksen, Lars Vogtin, Christian Tetzlaffin, Enrico Pacen, Daniel Müller-Schottin, Leif Ove Andsnesin, Carolin Widmannin ja Jerusalem-kvartetin kanssa. Kam on esittänyt aktiivisesti aikansa musiikkia, kuten Krzysztof Pendereckin, Herbert Willin, Iván Erődin ja Peter Ruzickan teoksia.

Kam on levyttänyt laajalti. Hän on saanut vuoden instrumentalistin Echo Klassik -palkinnot vuosina 1998 ja 2006. Hänelle on myönnetty lisäksi Preis der deutschen Schallplattenkritik. Kam on naimisissa kapellimestari Gregor Bühlin kanssa.

## Lähteet
Koronaali

**Koronaalit** ovat äänteitä, joita artikuloidaan kielen lavalla. Fonologisten piirteiden teoriassa koronaalien on labiaalien ja dorsaalien tavoin katsottu muodostaneen oman artikulaattoriin perustuvan luonnollisen luokkansa.

## Lähteet

* 
* 

### Viitteet
Kaiju No. 8

**Kaiju No. 8** () on Naoya Matsumoton piirtämä ja käsikirjoittama manga. Sarjaa on julkaistu Shonen Jump+ -palvelussa heinäkuusta 2020 lähtien. Sarjasta on tehty anime-sovitus, jonka ensimmäisen kauden jaksot on esitetty huhtikuusa 2024 alkaen. Toisen kauden jaksojen esitys alkoi heinäkuussa 2025. Ensimmäisen kauden ovat ohjanneet Shigeyuki Miya ja Tomomi Kamiya.

## Juoni
Kafka toivoo liittyvänsä JDF-joukkoon lapsuudenystävänsä Minan rinnalle, mutta hirviöiden päihittämisen jälkiseurauksissa hänestä itsestään tulee JDF-joukkojen kohde.

## Lähteet
Elle (täsmennyssivu)

**Elle** tarkoittaa muun muassa seuraavia:

* *[[Elle]]*, naistenlehti
* Elle, naisen nimi
* *[[Elle (elokuva)|Elle]]*, Paul Verhoevenin ohjaama elokuva vuodelta 2016
* elle, ranskan kielen naiseen viittaava persoonapronomini
* elle, espanjan kieleen ehdotettu sukupuolineutraali pronomini
Inka Achté

**Inka Achté** (s. 1977) on suomalainen dokumenttielokuvaohjaaja ja käsikirjoittaja. Hän on toiminut DocPoint -Helsingin dokumenttielokuvafestivaalin taiteellisena johtajana vuodesta 2022. Achté on psykiatri Kalle Achtén tyttärentytär.

## Lähteet
The Operative: No One Lives Forever

**The Operative: No One Lives Forever** tai lyhyemmin **No One Lives Forever** on Monolith Productionsin kehittämä ja Fox Interactiven sekä Sierra Entertainmentn julkaisema hiiviskely- ja ensimmäisen persoonan ammuntapeli. Peli on julkaistu vuonna  Windowsille ja vuonna 2002 Mac OS X:lle, sekä PlayStation 2:lle.

## Pelaaminen
Peli sijoittuu 1960-luvulle, ja tarina keskittyy UNITY-järjestön agentti Cate Archeriin. Kun toinen agentti menetetään Archerin on päihitettävä kansainvälinen terroristojärjestö H.A.R.M. Pelissä on agentin käytettäviä laitteita ja pelin eri tasoilla on eri tavoitteita, jotka määrittävät onko ammuskeltava vai hiiviskeltävä. Paljon pelin huumorista löytyy vihollisagenttien keskinäisistä keskusteluista.

## Vastaanotto
Peli sai IGN:n arvostelussa arvosanaksi 9.1/10. Arvostelussa mainittiin muun muassa ensiluokkainen juoni ja erinomainen dialogi, sekä toiminta.

Peli sai GameSpotin arvostelussa arvosanaksi 9.3/10. Arvostelussa mainittiin, että kaikki asiat jotka tekevät yksinpelistä erityisen puuttuu moninpelistä.

### PlayStation 2 -versio
Pelin PlayStation 2 -versio sai IGN:n arvostelussa arvosanaksi 6.9/10. Arvostelussa moitittiin konsoliversion käännöstä.

Pelin PlayStation 2 -versio sai GameSpotin arvostelussa arvosanaksi 4.6/10. Arvostelussa mainittiin älykäs huumori ja upea ääninäyttely, mutta pikatallennuksen puuttuminen sai moitteita.

## Lähteet

## Aiheesta muualla
* 
*
Sauce Gardner

**Ahmad ”Sauce” Gardner** (s. 31. elokuuta 2000 Detroit, Michigan, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on kulmapuolustaja. Gardner edustaa NFL-joukkue Indianapolis Coltsia. Ennen NFL-uraansa hän edusti Cincinnatin yliopiston joukkuetta. New York Jets varasi hänet ensimmäisellä kierroksella neljännellä varausvuorolla . Kesäkuussa 2022 Gardner teki Jetsin kanssa nelivuotisen ja yhteensä 38,7 miljoonan dollarin arvoisen tulokassopimuksen. Huhtikuussa 2025 Jets käytti viidennen vuoden option Gardnerin sopimuksesta. Heinäkuussa 2025 Gardner teki Jetsin kanssa nelivuotisen ja yhteensä 120,4 miljoonan dollarin arvoisen jatkosopimuksen. Sopimuksen arvosta 85,653 miljoonan dollarin osuus on taattua rahaa. Marraskuussa 2022 Jets kauppasi Gardnerin Coltsiin vaihdossa ensimmäisen kierroksen varausvuoroon vuoden 2026 varaustilaisuudessa, ensimmäisen kierroksen varausvuoroon vuoden 2027 varaustilaisuudessa ja Adonai Mitchelliin. Kausilla 2022 ja 2023 Gardner valittiin Pro Bowl -tähdistöotteluun ja ensimmäiseen All-Pro-tähdistöjoukkueeseen. Kaudella 2022 hänet palkittiin myös parhaana tulokaspuolustajana. Gardner on pelannut 48 NFL:n runkosarjan ottelua. Näissä otteluissa hänellä on yhteensä 181 taklausta, 40 puolustettua heittoa, kolme syötönkatkoa, yksi aiheutettu rähmäys, yksi pelinrakentajan säkitys ja kaksi iskua pelinrakentajaan. Uran tilastot päivitetty kauden 2024 jälkeen.

## Lähteet
Lyhtysilmä

**Lyhtysilmä** (*Photoblepharon palpebratum*) on lyhtysilmiin kuuluva kalalaji. Lajia tavataan indopasifiselta merialueelta.

## Koko ja ulkonäkö
Lyhtysilmä kasvaa suurimillaan 10–12 cm pitkäksi. Laji on ruumiinrakenteeltaan rukevahko ja pyöreäpäinen. Lyhtysilmän silmien alla on soikea elin, joka sisältää symbioottisia bioluminoivia *Photodesmus blepharus*- ja *Vibrio logei*-bakteereja. Kala kykenee peittämään loiste-elimen tumman ihokalvon avulla.

## Levinneisyys ja elintavat
Lyhtysilmää tavataan Malesiasta Japaniin ja Cookinsaarille ulottuvalta alueelta. Laji elää riuttojen läheisyydessä suhteellisen lähellä pintaa. Lyhtysilmä on yöaktiivinen ja piileskelee päivisin luolissa ja kivenkoloissa. Öisin ne saalistavat parvina pieniä äyriäisiä ja kaloja.

## Lähteet
Cumberlandinkastike

**Cumberlandinkastike** on englantilaisperäinen maustekastike, joka sisältää viiniä, sitruuna- ja appelsiinimehua sekä marjahyytelöä. Sitä käytetään sekä kylmänä että lämpimänä. Sitä käytetään antamaan makua liharuokiin, erityisesti lampaan-, peuran- ja hirvenlihalle. Sitä käytetään myös maksapasteijan ja pateiden kanssa.

## Lähteet
Uunimakkara

**Uunimakkara** on makkararuoka, johon käytetään lenkkimakkaraa ja juustoa. Makkara voidaan käyttää kuorineen, mutta se voidaan myös käyttää kuori poistettuna. Makkaraan tehdään viiltoja ja juusto laitetaan viiltojen kohtaan. Uunimakkaran päällä käytetään usein sinappia ja ketsuppia. Sen kanssa syödään usein perunamuussia. Juustoksi sopii cheddar-, emmental-, kerma- tai appenzellerjuusto. Uunimakkaraa paistetaan miedohkossa lämmössä kunnes juusto on sulanut ja makkara on paistunut.

## Lähteet
Authie (Calvados)

**Authie** on kunta Luoteis-Ranskassa Calvadosin departementissa Normandian alueella. Se sijaitsee noin viisi kilometriä Caen kaupungista luoteeseen.

Authie on kirkon ympärille kasvanut pieni kylä. Saint-Vigorin kirkon vanhin osa on sen 1000-luvulta peräisin oleva keskilaiva. Kirkon hautausmaalla on 1700-luvulla tehty kivinen risti, jonka pylväs on veistetty kiertyväksi.

Toisessa maailmansodassa 6. kesäkuuta 1944 tehdyn Normandian maihinnousun jälkeen kanadalainen North Nova Scotia Highlanders -rykmentti vapauttivat Authien kylän kiivaiden taisteluiden jälkeen aamulla 7. kesäkuuta 1944. Hyökkäystä oli tukemassa kanadalainen Sherbrooke Fusilier Regiment -panssarirykmentti. Saksalaisten 12. SS-panssaridivisioona valasi kylän takaisin illalla 7. kesäkuuta 1944. Viimein 8. heinäkuuta 1944 North Nova Scotia Highlanders -rykmentti vapautti Authien kylän lopullisesti noin kello 15.30. Heinäkuun 8. päivän iltaan mennessä kanadalaiset joukot olivat menettäneet kahdessa päivässä 1 194 miestä, joista 330 kaatui.

## Lähteet

## Aiheesta muualla
Authie

**Authie** voi tarkoittaa seuraavia:

* Authie, kunta Ranskassa Calvadosin departementissa
* Authie, kunta Ranskassa Sommen departementissa